《和江邻几梅圣俞同蔡学士观宋家书画》
宋代·刘攽

中郎石经天下传，江翁说诗当世贤。南昌子真亦禄仕，读书养性希神仙。

雄豪相遇古莫及，所至衣冠争愿焉。贵公子孙谁是胜，广平家书盈万千。

当时交友皆父行，贾生论议欺老先。开门迎客车结辙，而此三士相周旋。

牙签插架尘土绝，宝轴出囊瑶玉联。前秦篆籀颇磨灭，中世粉墨仍新鲜。

咨嗟古人不可见，但觉能者心意专。知音自昔贵一遇，千岁相望犹比肩。

况有清诗纪实事，豪壮入耳如哀弦。鄙夫观书识难字，古文愈野心谓然。

要当乘兴过君所，刮膜一使头风痊。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。